คณะกรรมการการเลือกตั้ง เชิญชวนผู้ลงทะเบียนเลือกตั้งล่วงหน้าออกไปใช้สิทธิในวันที่ 17 มีนาคม 2562
คณะกรรมการการเลือกตั้ง เชิญชวนผู้ลงทะเบียนเลือกตั้งล่วงหน้าออกไปใช้สิทธิในวันที่ 17 มีนาคม พร้อมทั้งจะประชาสัมพันธ์ข้อมุลที่เกี่ยวกับการใช้สิทธิ์กรณีการยุบพรรคไทยรักษาชาติ     นายณัฏฐ์ เล่าสีห์สวกุล รองเลขาธิการคณะกรรมการการเลือกตั้ง หรือ กกต. กล่าวย้ำเตือนประชาชนที่ลงทะเบียนเลือกตั้งล่วงหน้าไว้ ให้ออกไปใช้สิทธิเลือกตั้งล่วงหน้าในวันที่ 17 มีนาคม นี้  ตั้งแต่เวลา 08.00-17.00 น.  โดยมีผู้ลงทะเบียนไว้ใน 2 ลักษณะ คือ ลงทะเบียนเลือกตั้งล่วงหน้านอกเขตเลือกตั้งร้อยละ 90 ซึ่งเมื่อไปถึงสามารถไปที่ศูนย์อำนวยการเพื่อให้เจ้าหน้าที่ตรวจสอบรายชื่อผู้มีสิทธิ์เลือกตั้ง หรือสามารถโหลดแอพพลิเคชั่น “ฉลาดเลือก” เพื่อดูข้อมูลต่างๆ ในการใช้สิทธิ์ได้ ส่วนการเลือกตั้งล่วงหน้าในเขตเลือกตั้ง จะอยู่ที่ที่ว่าการอำเภอและสำนักงานเขตในพื้นที่กรุงเทพฯ โดยสิ่งที่ควรระวังคือเมื่อทำเครื่องหมายกากบาทแล้วห้ามถ่ายภาพและเผยแพร่ในโซเชียล การแสดงให้ผู้ที่อยู่ในบริการสถานที่ลงคะแนนเห็น ที่สำคัญคือต้องไม่ฉีกบัตรเลือกตั้ง ซึ่งเป็นการกระทำที่ผิดกฎหมายเลือกตั้ง โดยย้ำว่า ขณะนี้มีความพร้อมเกือบทั้งหมดแล้วที่จะอำนวยความสะดวกให้กับประชาชนทุกกลุ่ม รวมถึงกลุ่มผู้ด้อยโอกาส หรือกลุ่มพิเศษ นอกจากนี้ ยังได้ประสานกับสำนักงานตำรวจแห่งชาติ อำนวยความสะดวกให้กับประชาชน     รองเลขาธิการคณะกรรมการการเลือกตั้ง ยังเปิดเผยว่า กกต. จะประชาสัมพันธ์กรณีที่ศาลรัฐธรรมนูลมีคำสั่งยุบพรรคไทยรักษาชาติ ให้ประชาชนเกิดความเข้าใจ โดยเฉพาะกรณีที่จะทำให้บัตรเลือกตั้งเป็นบัตรเสียได้ โดยย้ำว่า จะไม่มีการก้าวล่วงการตัดสินใจของประชาชน พร้อมทั้งประสานไปยังผู้อำนวยการเลือกตั้งประจังหวัดเพื่อประสานกับทุกฝ่ายที่เกี่ยวข้อง รับทราบถึงวิธีการป้องกันไม่ให้เกิดความผิดพลาดและนำคะแนนในช่องของพรรคไทยรักษาชาติมานับคะแนน